SL Uradni list Evropske unije L 323/27

IZVEDBENI SKLEP KOMISIJE (EU) 2015/2291

z dne 7. decembra 2015

o spremembi Izvedbenega sklepa 2013/722/EU glede najvišjega zneska finančnega prispevka Unije za program za izkoreninjenje stekline v Latviji v letu 2014

(notificirano pod dokumentarno številko C(2015) 8607)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1), zlasti člena 27(5) Odločbe,

ob upoštevanju Uredbe (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS, 76/894/EGS ter Odločbe Sveta 2009/470/ES (2), ter zlasti člena 13(3) in (5) ter člena 45(1) Uredbe,

ob upoštevanju naslednjega:

(1) S členom 11(3) Izvedbenega sklepa Komisije 2013/722/EU (3) je bil odobren večletni program za izkoreninjenje stekline, ki ga je Latvija predložila za obdobje od 1. januarja 2014 do 31. decembra 2016.

(2) V skladu s točko (c)(vi) člena 11(6) Izvedbenega sklepa 2013/722/EU je bil najvišji znesek finančnega prispevka Unije za program izkoreninjenja stekline v Latviji v letu 2014 prvotno določen na 1 225 000 EUR. V skladu s točko (c)(ii) člena 11(7) navedenega sklepa je bil najvišji znesek prispevka za del programa, ki se izvaja v varovalnem pasu v Belorusiji, določen na 475 000 EUR.

(3) Potem ko je Komisija ocenila vmesna tehnična in finančna poročila, ki so jih predložile države članice v skladu s členom 27(7) Odločbe 2009/470/ES o odhodkih, ki so nastali zaradi financiranja programov izkoreninjenja v letu 2014, so se z Izvedbenim sklepom Komisije 2014/925/EU (4) spremenili najvišji zneski za te programe.

(4) Člen 5(17) Izvedbenega sklepa 2014/925/EU je spremenil točko (c)(vi) člena 11(6) Izvedbenega sklepa 2013/722/EU in določil najvišji znesek finančnega prispevka Unije za program za izkoreninjenje stekline, ki ga je Latvija predložila v letu 2014, na 400 000 EUR. Člen 5(18) Izvedbenega sklepa 2014/925/EU je spremenil točko (c)(ii) člena 11(7) Izvedbenega sklepa 2013/722/EU in določil najvišji znesek finančnega prispevka Unije za del navedenega programa, ki se izvaja v varovalnem pasu v Belorusiji, prav tako na 400 000 EUR.

(5) Pri novo določenem najvišjem znesku finančnega prispevka Unije za program izkoreninjenje stekline, ki ga je Latvija predložila v letu 2014, je prišlo do napake. Torej če bi bil v skladu s točko (c)(vi) člena 11(6) in točko (c)(ii) člena 11(7) Izvedbenega sklepa 2013/722/EU, kakor je bil spremenjen, del programa, ki se izvaja v varovalnem pasu v Belorusiji, ustrezno izveden in bi bilo zanj porabljenih 400 000 EUR, ne bi ostal na voljo noben dodatni finančni prispevek Unije za del programa, ki se izvaja v Latviji. To ni v skladu z globalno strategijo za izkoreninjenje stekline v Evropski uniji, saj ta temelji na izkoreninjenju bolezni v državah članicah in na vzpostavitvi varovalnih pasov vzdolž zunanjih meja Unije, da se preprečijo ponovni vnosi.

(6) Izvedbeni sklep 2013/722/EU bi bilo zato treba ustrezno spremeniti, da se upošteva vmesno tehnično in finančno poročilo, ki ga je predložila Latvija, kar zadeva izvajanje programa za izkoreninjenje stekline v letu 2014.

(7) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

V členu 11(6) Izvedbenega sklepa 2013/722/EU se točka (c)(vi) nadomesti z naslednjim:

„(vi) 800 000 EUR za Latvijo“.

Člen 2

Ta sklep je naslovljen na države članice.

V Bruslju, 7. decembra 2015 Za Komisijo Vytenis ANDRIUKAITIS Član Komisije

(1) UL L 155, 18.6.2009, str. 30.

(2) UL L 189, 27.6.2014, str. 1.

(3) Izvedbeni sklep Komisije 2013/722/EU z dne 29. novembra 2013 o odobritvi letnih in večletnih programov ter finančnega prispevka Unije za izkoreninjenje, nadzor in spremljanje nekaterih živalskih bolezni in zoonoz, ki so jih države članice predložile za leto 2014 in naslednja leta (UL L 328, 7.12.2013, str. 101).

(4) Izvedbeni sklep Komisije 2014/925/EU z dne 16. decembra 2014 o odobritvi nekaterih spremenjenih programov za izkoreninjenje, nadzor in spremljanje živalskih bolezni in zoonoz za leto 2014 in spremembi Izvedbenega sklepa 2013/722/EU glede finančnega prispevka Unije za nekatere programe, odobrene z navedenim sklepom (UL L 363, 18.12.2014, str. 173).